ઉપેન્દ્ર ત્રિવેદી એકલા જ મંચ પર હતા છતાં મ્યુ. કોર્પોરેશનનો આખો સ્ટાફ મંચ પર હાજરાહજૂર હરતો ફરતો ને બોલતો વરતાયો હતો. સર્વોચ્ચ અધિકારીથી માંડીને ચોથા દરજ્જાના કર્મચારી સુધ્ધાંને આવરી લેતી સાત સાત ભૂમિકા એકલા ઉપેન્દ્ર ત્રિવેદીએ રજૂ કરીને કોર્પોરેશનની કાર્યસિદ્ધિની પ્રશંસાના મધમાં કર્મચારીઓની લાલિયાવાડીની કડવાશ પણ પ્રેક્ષકોને ચટાડીને એ કડવાશ ચાટીને ય બધા તાળીઓ પાડતા હતા. ખરો કસબ તો એ હતો કે સ્ટાફની નગુણાઈ કે નઘરોળપણા પર એવી સહજ સલૂકાઈથી ચાબખા માર્ય કે મેયર અને કમિશનર સહિત સમગ્ર સ્ટાફ ખડખડાટ હાસ્ય સાથે તાળીઓનો વરસાદ વરસાવતા હતા! એ માટે ઉપેન્દ્ર ત્રિવેદીને અભિનંદન આપવા ઘટે!